Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2022/C 437/07)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database.

ENHEDSDOKUMENT

»Carne de Cantabria«

EU-nr.: PGI-ES-0185-AM01 — 16.8.2021

BOB ( ) BGB (X)

1. Betegnelse

»Carne de Cantabria«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.1. Kød (og slagtebiprodukter), fersk

3.2. Beskrivelse af produktet med betegnelsen i punkt 1

Oksekød produceret i henhold til de traditionelle fodrings- og opdrætsteknikker i Cantabrien.

De dyr, som anvendes til kødproduktion, stammer fra den cantabriske familie af racer (kastanjebrunt kvæg med konkav profil), dvs. Tudanca, Monchina og Asturiana, såvel som racerne Parda de Montaña, Limousine, Pirenaica, Charolais, Blonde d'Aquitaine, Fleckvieh og krydsninger heraf.

På grund af dyrenes ernæring, som er baseret på græsning på de overvejende høje bjerggræsgange med hjemmehørende græsarter og på foder, der hovedsagelig består af planter fra naturlige græsgange, har det kød, der er omfattet af den beskyttede geografiske betegnelse, følgende egenskaber efter slagtning og forarbejdning:

a) Ternera blanca [hvid kalv]: dyr slagtet i en alder af højst 8 måneder, hvis kød har en lys rosa til rosa farve, en jævn fordeling af perlemorshvidt fedt og en fast og let fugtig muskel.

b) Ternera [kalv]: dyr slagtet i en alder af højst 12 måneder, hvis kød har en lys rosa til rosa farve, en jævn fordeling af perlemorshvidt fedt og en fast og let fugtig muskel.

c) Añojo [årsdyr]: dyr slagtet i en alder af 12-24 måneder, hvis kød har en rosa til svagt rød farve, perlemorshvidt fedt og en fast og let fugtig muskel.

d) Novilla [kvie]: dyr slagtet i en alder af 24-48 måneder, hvis kød har en svagt rød til rød farve, cremefarvet fedt, en fast og let fugtig muskel og er marmoreret.

e) Buey [stud]: kastreret han slagtet i en alder af mindst 48 måneder, hvis kød har en svagt rød til rød farve, cremefarvet fedt, en fast og let fugtig muskel og er marmoreret.

f) Vaca [ko]: hun slagtet i en alder af mindst 48 måneder, hvis kød har en svagt rød til rød farve, cremefarvet fedt, en fast og let fugtig muskel og er marmoreret.

Klassificering af slagtekroppe, som er omfattet af den beskyttede geografiske betegnelse:

Type Kropsbygning Fedningsgrad a) Ternera Blanca og Ternera b) Añojo c) Novilla d) Buey og Vaca S.E.U.R. * S.E.U.R. * S.E.U.R.O. S.E.U.R.O. 2-3 (lav fedningsgrad — fedtlag) 2-3 (lav fedningsgrad — fedtlag) 2-4 (lav fedningsgrad — fed) 2-4 (lav fedningsgrad — fed)

* For racerne Monchina og Tudanca er kropsbygningstyperne O og P tilladt som følge af deres morfologiske karakteristika.

PH-værdien skal være under 6. Slagtekroppene skal luftes i mindst 24 timer.

3.3. Foder (kun for animalske produkter) og råvarer (kun for forarbejdede produkter)

I de måneder, hvor græsset vokser, græsser dyrene både på lave enge og på bjerggræsgange. Om vinteren er de opstaldet. Om efteråret og i det tidlige forår græsser kvæget tæt på bedrifterne om dagen. De flyttes til bjerggræsgange midt i maj.

Kalvene fødes normalt tidligt om foråret og bliver sammen med deres mødre i 5-7 måneder, hvor de fravænnes og vænnes til foderplanter (enten græsning på marker eller tørfoder indendørs). I slutfedningsstadiet suppleres dyrenes foder med godkendt kraftfoder. De typer dyr, der produceres, skal opfylde nedenstående krav:

Ternera Blanca og Ternera

Efter fravænningen skal mindst 50 % af deres ernæring udgøres af foder, der er produceret i Cantabrien.

Godkendte naturlige produkter og kraftfoder anvendes både som tilskudsfoder og i slutfedningsperioden, som ikke må vare længere end fire måneder.

Añojo

Ernæringen og opdrætsmetoden er den samme som for Ternera.

Slutfedningsstadiet må ikke vare længere end fire måneder.

Novilla

I diestadiet og efter fravænning er ernæringen og opdrætsmetoden den samme som for Ternera.

Fra dette tidspunkt skal de fodres med græs eller konserveret foder alt efter årstiden. Slutfedningsstadiet må ikke vare længere end fire måneder.

Buey og Vaca

Dyr i disse kategorier skal fodres med enten græs eller konserveret foder, der er produceret i Cantabrien.

De skal græsse i mindst to sæsoner, og slutfedningsstadiet må ikke vare længere end fire måneder.

3.4. Specifikke etaper af produktionen, som skal finde sted i det afgrænsede geografiske område

Produktion og forarbejdning.

Kvæg beregnet til produktion af kød, som er omfattet af den beskyttede geografiske betegnelse, skal være født, opdrættet og opfedet på den selvstyrende region Cantabriens område.

Slagtning, forarbejdning og udskæring skal også finde sted på den selvstyrende region Cantabriens område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Alt kvæg, der er beregnet til slagtning, skal være behørigt identificeret. Identifikationssystemet skal være i overensstemmelse med en af de metoder, der er fastsat i gældende lovgivning.

Alle slagtekroppe, der skal være omfattet af den beskyttede geografiske betegnelse, skal mærkes på en sådan måde, at deres oprindelse kan identificeres og garanteres. Mærkningen skal anbringes på ydersiden af de to halve slagtekroppe, og den skal bestå af en identifikator, der er påsat på en sådan måde, at begge dele af slagtekroppen er fuldt identificerbare efter dens adskillelse. Denne identifikator skal omfatte logoet for den beskyttede geografiske betegnelse og alle de oplysninger, der er nødvendige i henhold til den specifikke lovgivning.

Emballeret kød skal sendes i emballager, der er behørigt forseglet og beskyttet mod ekstern kontaminering. Emballagerne skal være forsynet med nummererede etiketter og/eller kontroletiketter, der påsættes på opskæringsvirksomhederne inden afsendelsen i overensstemmelse med de fastlagte bestemmelser herfor.

Salgsetiketterne, der er unikke for de enkelte registrerede virksomheder, skal indsendes til kontoret for fødevarekvalitet i Cantabrien (Oficina de Calidad Alimentaria — ODECA).

De skal indeholde ordlyden Indicación Geográfica Protegida »Carne de Cantabria« [»Carne de Cantabria« BGB].

4. Kort angivelse af det geografiske områdes afgrænsning

Det geografiske område dækker hele området i den selvstyrende region Cantabrien.

5. Tilknytning til det geografiske område

Den vigtigste tilknytning mellem »Carne de Cantabria« og det geografiske område, som den beskyttede geografiske betegnelse dækker, er kødets særlige egenskaber, som skyldes dyrenes ernæring og den måde, besætningerne opdrættes på.

De græsgange og det foder, der indgår i dyrenes ernæring, samt det sæsonbestemte opdræt af besætningerne har indvirkning på sammensætningen af fedtet og muskelkonsistensen, der er beskrevet for hver dyrekategori i punkt 3.2.

Klimaet og landskabet i regionen Cantabrien er gunstigt for store græsningsarealer, og der er tradition for husdyrbrug med en stærk tilknytning til området.

Græsgangene består af naturlige plantesamfund, der har tilpasset sig klimaet og jordbundsforholdene i området. Nogle af græsgangene er typiske for bjergområder, og andre er et led i erstatningen af skov eller krat med naturlige enge.

I lavlandsområderne udgøres græsgangene typisk af en kombination af græsarter, bælgplanter og andre planter. De mest almindelige af disse er:

— hundegræs (Dactylis glomerata)

— svingel (Festuca pratensis, F. rubra)

— almindelig rajgræs (Lolium perenne)

— kløver (Trifolium pratense, T. repens, T. incarnatum)

— kællingetand (Lotus corniculatus)

— humlesneglebælg (Medicago lupulina)

— vejbred (Plantago lanceolata, P. media)

— vild gulerod (Dacus carota)

Atlanterhavsklimaet (med rigelig og hyppig nedbør), bjergenes afskærmende virkning (som fremmer kondensering og sikrer milde temperaturer) og jordens karakteristika er alt sammen med til at gøre Cantabrien til en region, der er perfekt egnet til græsning og således ideel til ekstensivt kvægopdræt.

De racer, der anvendes til produktion af kød med den beskyttede betegnelse, passer perfekt til produktionsområdet, hvorved der sikres en miljøvenlig produktionsligevægt mellem husdyr og miljø.

Opdrætssystemet og foderet, som er baseret på græs i vækstsæsonen og konserveret foder om vinteren, primært fra naturlige græsarealer, er de elementer, der bestemmer produktets egenskaber, når det gælder fedtlag og muskelkonsistens. Dette foder af høj kvalitet er let fordøjeligt, hvilket sikrer et højt indtag og en høj næringsværdi.

Kvæg, der er beregnet til produktion af »Carne de Cantabria«, fodres med teknikker og metoder, der er baseret på anvendelsen af naturressourcer i et ekstensivt husdyrsystem for både besætninger, der bliver på stedet, og besætninger, der skifter græsgange.

Lige siden meget gammel tid har der været optegnelser om denne praksis i mange officielle dokumenter om donationer, arrangementer, aftaler, retssager og dekreter om forvaltning af græsningsarealer. Der er dokumenter, som viser, at klosteret Santa María del Yermo helt tilbage i det 9. århundrede donerede store græsarealer i Cantabrien til katedralen i Oviedo med henblik på græsning af kvæg.

Cantabriens omdømme som region for husdyravl fremgår også af de mange kvægmarkeder, der siden middelalderen har været tilladt i de lokale byer. Kvægmarkedet i Potes, som kong Juan den 1. af Castilien i 1379 gav tilladelse til at afholde, er et af de ældste. Regionens vigtigste kvægmarked er markedet i Torrelavega, som kong Carlos den 3. gav tilladelse til med kongelig anordning af 1. januar 1767.

Det omdømme, som »Carne de Cantabria« nyder, blev bekræftet i en nylig undersøgelse, som viste, at 90,4 % af befolkningen i regionen kender »Carne de Cantabria«.

Henvisning til offentliggørelsen af varespecifikationen

https://www.alimentosdecantabria.com/documents/3177683/13022902/3-+Pliego+definitivo+rev.03.pdf/8cc857bb-4f85-f04e-ee3f-5cd8affc38b0?t=1614082672359

(1) EUT L 179 af 19.6.2014, s. 17.